Document ID: 31993D0089

ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Δεκεμβρίου 1992 για τον καθορισμό της κοινοτικής χρηματοδοτικής συμβολής όσον αφορά τον έλεγχο του αφθώδους πυρετού στο Μαρόκο, σε σχέση με επιδημιολογικές μελέτες (Το κείμενο στην αγγλική γλώσσα είναι το μόνο αυθεντικό)
(93/89/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με τις δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 92/337/ΕΟΚ (2), και ιδίως το άρθρο 12,
Εκτιμώντας:
ότι ο αφθώδης πυρετός είναι μια σοβαρή μολυσματική νόσος η οποία δημιουργεί φραγμούς στις συναλλαγές των ζωντανών ζώων-
ότι ο αφθώδης πυρετός ενδημεί στο Μαρόκο από όπου υπάρχει κίνδυνος να διαδοθεί η νόσος αυτή στην Κοινότητα-
ότι η υποδομή για τον έλεγχο του αφθώδους πυρετού στο Μαρόκο δεν είναι επαρκής, ιδίως όσον αφορά τις επιστημονικές γνώσεις καθώς και τον εξοπλισμό για διαγνώσεις και ορολογικούς ελέγχους-
ότι, για να διευκολυνθεί η βελτίωση αυτής της υποδομής, η Επιτροπή θα πρέπει να καταβάλει χρηματοδοτική συνδρομή για την κατάρτιση μαροκινών κτηνιάτρων, καθώς και το επακόλουθο ελεγκτικό έργο- ότι το εργαστήριο του Pirbright, στο Ηνωμένο Βασίλειο, είναι σε θέση να παράσχει τέτοια κατάρτιση και στήριξη-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Θα χορηγηθεί κοινοτική χρηματοδοτική βοήθεια στο εργαστήριο του Pirbright για να παρασχεθεί βοήθεια στο Μαρόκο όσον αφορά:
- την επί δίμηνο κατάρτιση δύο κτηνιάτρων με θέμα τη χρήση των δοκιμασιών ELISA για ορολογικούς σκοπούς και αναγνώριση του αντιγόνου του αφθώδους πυρετού,
- την επί δεκάμηνο διοργάνωση συλλογής και ανάλυσης ορολογικών δειγμάτων, ως επακόλουθο της κατάρτισης η οποία αναφέρεται στην προηγούμενη περίπτωση.
Άρθρο 2
Η Κοινότητα θα επιστρέψει το κόστος των μέτρων τα οποία προβλέπονται στο άρθρο 1, μέχρι ποσού 40 000 Ecu κατ' ανώτατο όριο, σύμφωνα με όσα προβλέπονται στο άρθρο 3 της παρούσας απόφασης.
Άρθρο 3
1. Οι εργασίες του εργαστηρίου θα αποτελέσουν αντικείμενο των ακολούθων εκθέσεων:
α) Έκθεση τεχνικής φύσης
Μια έκθεση τεχνικής φύσης για την περιγραφή των εργασιών οι οποίες έχουν διεξαχθεί.
β) Έκθεση χρηματοοικονομικής φύσης
Μια έκθεση χρηματοοικονομικής φύσης για να καθοριστούν οι δαπάνες στις οποίες έχει υποβληθεί το εργαστήριο για να εκτελέσει τα καθήκοντα τα οποία αναφέρονται στο άρθρο 1.
2. Οι δύο αυτές εκθέσεις, τεχνικής και χρηματοοικονομικής φύσης, πρέπει να αποσταλούν στην Επιτροπή εντός προθεσμίας 60 ημερών μετά από το τέλος της περιόδου η οποία καλύπτεται από την παρούσα απόφαση.
Άρθρο 4
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 22 Δεκεμβρίου 1992.

Labels: 0
6
12
18
15